ORDE do 29 de xullo de 2021 pola que se modifica o anexo II da Orde do 25 de xuño de 2021, pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia.
Consellería de Sanidade — I. Disposicións xerais — 29/07/2021

A evolución da situación epidemiolóxica e sanitaria na Comunidade Autónoma de Galicia fai necesario que as autoridades sanitarias autonómicas sigan adoptando determinadas medidas de prevención orientadas a conter a propagación da infección e dirixidas a facer fronte á crise sanitaria derivada da COVID-19.
Mediante a Resolución do 12 de xuño de 2020, da Secretaría Xeral Técnica da Consellería de Sanidade, deuse publicidade ao Acordo do Consello da Xunta de Galicia do 12 de xuño de 2020, sobre medidas de prevención necesarias para facer fronte á crise sanitaria ocasionada pola COVID-19, unha vez superada a fase III do Plan para a transición a unha nova normalidade. O obxecto dese acordo foi establecer as medidas de prevención necesarias para facer fronte á crise sanitaria ocasionada pola COVID-19, tras a superación da fase III do Plan para a transición a unha nova normalidade e ata o levantamento da declaración da situación de emerxencia sanitaria de interese galego efectuada polo Acordo do Consello da Xunta de Galicia do 13 de marzo de 2020.
Conforme o punto sexto do Acordo do Consello da Xunta de Galicia do 12 de xuño de 2020, as medidas preventivas previstas nel serán obxecto de seguimento e avaliación continua co fin de garantir a súa adecuación á evolución da situación epidemiolóxica e sanitaria. Con esta finalidade poderán ser obxecto de modificación ou supresión mediante acordo do Consello da Xunta de Galicia, por proposta da consellería competente en materia de sanidade. Establécese, ademais, que a persoa titular da consellería competente en materia de sanidade, como autoridade sanitaria, poderá adoptar as medidas necesarias para a aplicación do acordo e poderá establecer, de conformidade coa normativa aplicable e en vista da evolución da situación sanitaria, todas aquelas medidas adicionais ou complementarias ás previstas no acordo que sexan necesarias. Dentro desta habilitación quedan incluídas aquelas medidas que resulten necesarias para facer fronte á evolución da situación sanitaria en todo ou en parte do territorio da Comunidade Autónoma de Galicia e que modifiquen ou, de modo puntual e cun alcance temporalmente limitado, impliquen o desprazamento da aplicación das medidas concretas contidas no anexo do citado acordo.
Con base no disposto no citado punto sexto do Acordo do Consello da Xunta de Galicia do 12 de xuño de 2020, adoptáronse, mediante a Orde do 25 de xuño de 2021, unha serie de medidas que teñen por obxecto regular distintas actividades coa finalidade de que se poidan desenvolver en condicións de seguridade, minimizando ao máximo o risco de contaxio e a propagación da enfermidade.
Estas medidas específicas tradúcense, en moitos casos, no establecemento de capacidades máximas e na regulación destas, xa que se demostrou que para lograr o fin proposto resulta imprescindible evitar as aglomeracións e garantir o mantemento en todo momento da distancia de seguridade, reducindo o contacto físico ou a proximidade en condicións favorecedoras do contaxio. A evolución da situación epidemiolóxica e sanitaria na Comunidade Autónoma exixiu modificar determinados aspectos da orde coa finalidade de adaptar as medidas contidas nela á realidade actual, o que se fixo mediante a Orde do 1 de xullo de 2021. Posteriormente, mediante a Orde do 8 de xullo de 2021 introducíronse novas modificacións e prorrogouse a eficacia da Orde do 25 de xuño ata as 00.00 horas do 24 de xullo de 2021, e mediante a Orde do 15 de xullo de 2021 modificáronse a Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia e a Orde do 1 de xullo de 2021 pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19.
Neste marco, e coa finalidade de que as medidas de prevención fronte á COVID-19 sigan adaptándose á evolución da situación epidemiolóxica, mediante a Orde do 22 de xullo de 2021 acometeuse unha nova prórroga e modificación da Orde do 25 de xuño, de conformidade coa previsión contida no punto noveno da citada Orde do 25 de xuño de 2021, segundo a cal, en cumprimento dos principios de necesidade e de proporcionalidade, as medidas previstas nela deben ser obxecto de seguimento e avaliación continua, co fin de garantir a súa adecuación á evolución da situación epidemiolóxica e sanitaria, e modificouse a Orde do 1 de xullo de 2021, pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19.
Unha vez sentado o anterior, débese destacar que, en termos xerais, se mantén na Comunidade Autónoma a situación epidemiolóxica que motivou a adopción das medidas recollidas na citada orde, aínda que a evolución concreta da situación epidemiolóxica de determinados concellos mudou e cómpre agora acometer unha modificación daquelas coa finalidade de incluír no nivel de restricións que en cada caso corresponda os concellos en que variou a situación.
A adopción das medidas contidas nesta orde vén determinada pola evolución da situación epidemiolóxica e sanitaria da Comunidade Autónoma. Así resulta do informe da Dirección Xeral de Saúde Pública do 29 de xullo de 2021, do cal se destacan os seguintes datos:
Respecto da situación epidemiolóxica de Galicia, o número reprodutivo instantáneo (Rt), que indica o número de contaxios orixinados por un caso activo, segue por riba de 1 desde o 18 de xuño, aínda que en descenso desde o 16 de xullo, o que indica un aumento na transmisión da infección. A área sanitaria de Ourense está por debaixo de 1 e a de Pontevedra está a achegarse.
Do total de concellos de Galicia (N= 313), 16 non notificaron casos nos últimos 14 días. O número de concellos sen casos nos últimos 7 días foi de 35. Isto supón un aumento en 21 concellos, tanto a 14 días como a 7 días.
Entre o 13 e 19 de xullo realizáronse 80.831 probas diagnósticas de infección activa polo virus SARS-CoV-2 (49.625 PCR e 31.206 tests de antíxenos) cunha porcentaxe de positividade a 7 días do 10,78 %, o que supón un aumento do 42 % respecto de entre o 6 e o 16 de xullo, que era do 7,59 %.
A incidencia acumulada a 7 e 14 días é de 334 e 602 casos por 100.000 habitantes, respectivamente, valores superiores aos observados hai unha semana, en que eran de 268 e 389 casos por 100.000 habitantes, respectivamente (aumento do 25 % a 7 días e do 55 % a 14 días).
A tendencia diaria mostra, desde o 1 de marzo, un primeiro tramo de crecemento lento, cunha porcentaxe de cambio diaria (PCD) do 0,6 %; un segundo tramo decrecente, a un ritmo non moi rápido, cunha PCD do -2,2 %; un terceiro, a partir do 19 de xuño, de crecemento rápido, cunha PCD do 11,2 %, e a partir do 15 de xullo cun crecemento máis lento, cunha PCD do 2,6 %.
No que atinxe á situación das áreas sanitarias, as taxas a 14 días están entre os 408,28 casos por 100.000 habitantes de Ferrol e os 885,52 de Pontevedra.
As taxas de incidencia a 14 días seguen a aumentar respecto de hai 7 días e todas as áreas presentan taxas a 14 días superiores aos 400 casos por 100.000 habitantes, e taxas a 7 días superiores aos 250 casos por 100.000 habitantes. Na área sanitaria de Ourense descendeu a súa taxa a 7 días un 24 % desde hai unha semana.
No que se refire aos datos acumulados de hospitalización a 7 días, hai un total de 214 casos nas unidades de hospitalización de agudos e 24 casos nas unidades de críticos.
Por áreas sanitarias, a área da Coruña presenta 50 casos en agudos e 11 en críticos; á área de Ferrol presenta 10 casos en agudos e 2 en críticos; a área de Santiago ten 20 casos en agudos e 2 en críticos; a área de Lugo ten 28 casos en agudos; a área de Ourense ten 47 casos en agudos e 2 casos en críticos; a área de Pontevedra ten 29 casos en agudos e 4 en críticos, e a área de Vigo, 28 casos en agudos e 3 en críticos.
A media de pacientes COVID-19 en hospitalización de agudos nos últimos 7 días foi de 164,0, o que significa un aumento do 117 % respecto de hai 7 días. A taxa de pacientes COVID-19 en hospitalización de agudos é de 6,1 ingresados por 100.000 habitantes, cun aumento, tamén, do 117 % respecto de hai 7 días.
En canto aos ingresos COVID-19 nas unidades de críticos (UCI) nos últimos 7 días, a media foi de 21,7 e a taxa a 7 días de ingresados nas UCI é de 0,8 ingresados por 100.000 habitantes, o que supón un aumento do 36,9 % respecto de hai 7 días, tanto na media como na taxa.
No que atinxe aos datos de mortalidade, rexistráronse seis falecementos nos últimos 7 días e 9 falecementos nos últimos 14 días.
En relación coa situación epidemiolóxica nos concellos de Galicia, aqueles con poboación igual ou maior de 10.000 habitantes (54), 32 presentan unha taxa axustada de incidencia a 14 días igual ou superior aos 250 casos por 100.000 habitantes, fronte aos 8 do informe anterior, 7 superan os 500 casos por 100.000 habitantes (Boiro, Foz, Viveiro, O Barco de Valdeorras, Cambados, O Grove e Sanxenxo).
No que se refire aos concellos de menos de 10.000 habitantes (259), 44 presentan unha taxa axustada de incidencia a 14 días igual ou superior aos 250 casos por 100.000 habitantes, os mesmos ca hai unha semana e un máis que no informe do 6 de xuño. Deles, 5 presentan taxas axustadas de incidencia iguais ou superiores a 500 casos por 100.000 habitantes (Toques, Monterroso, Burela, Avión e Meaño).
No que atinxe ás comarcas, atópanse no nivel máximo as do Salnés, A Mariña Occidental e a Mariña Central. No nivel alto están 21 comarcas: Vigo, Pontevedra, O Morrazo, O Baixo Miño, Verín, Valdeorras, Terra de Trives, Ourense, O Carballiño, A Ulloa, A Mariña Oriental, Lugo, Chantada, Terra de Melide, Santiago, Ortegal, Muros, Eume, A Coruña, Barbanza e Arzúa.
No nivel medio atópanse 12 comarcas: Caldas, O Ribeiro, Allariz-Maceda, Terra de Lemos, Sarria, A Fonsagrada, Ordes, Noia, Fisterra, Ferrol, Betanzos e Bergantiños.
Desde a posta en marcha da vixilancia da prevalencia das variantes en Galicia, baseada na aplicación dunhas PCR específicas sobre unha mostra aleatoria das mostras positivas para SARS-CoV-2 por PCR da semana previa, identificadas nos servizos de Microbioloxía dos hospitais CHUAC, CHUS, CHUVI, CHUO, HULA e Vithas (Vigo), na semana epidemiolóxica 28/2021 (do 12 ao 18 de xullo) a porcentaxe de positividade para a posible variante Alfa foi dun 28 % (IC95 %: 26-30 %) e para a variante Delta foi do 66 % (IC95 %: 64-68 %).
Polas diferenzas nas fraccións de mostraxe entre as áreas sanitarias, a prevalencia axustouse ao número de casos en cadansúa área, que é notablemente diferente á prevalencia sen axustar, o 72 % (IC95 %: 70-74 %) e o 24 % (IC95 %: 22-26 %) para as variantes Delta e Alfa, respectivamente.
Ata a semana 27 incluída, das variantes de preocupación (VOC) identificáronse 888 casos da variante Alfa con secuenciación completa; da variante Beta (B.1.351), 58 casos (28 por secuenciación e 24 con patrón compatible por PCR); da variante Gamma (P1), 83 casos (82 por secuenciación e 1 con patrón compatible por PCR), e da variante Delta (B.1.617.2), 175 casos.
Ademais, hai tres mostras con patrón compatible con Beta e Gamma; 9 con patrón compatible con Beta, Gamma e B.1.621 e 11 con patrón compatible coa variante B.1.621.
Ademais das VOC, tense constancia de catro mostras coa variante Eta (B.1.525); nove mostras coa variante Iota (B.1.526); 15 mostras coa variante Lambda (C.37) e 18 mostras con variante B.1.621.
Cómpre indicar que o criterio que se vén utilizando para determinar os niveis de restrición aplicables a cada un dos concellos da Comunidade Autónoma é, ademais do da situación sanitaria, o da taxa de incidencia acumulada segundo os casos por cada 100.000 habitantes, tanto a 14 días como a 7 días; esta última permite reaccionar con maior rapidez e eficacia fronte aos gromos.
Desta maneira establecéronse os seguintes niveis de restricións: nivel de restricións máximo, alto, medio e medio-baixo.
Atendendo ás taxas de incidencia acumulada a 14 días, sitúanse no nivel medio-baixo os concellos con taxas por debaixo dos 150 casos por cada 100.000 habitantes; no medio, os concellos con taxas que se atopen entre os 150 e por debaixo dos 250 casos por cada 100.000 habitantes; no alto, os concellos con taxas que se atopen entre os 250 e por debaixo dos 500 casos por cada 100.000 habitantes, e no nivel de restrición máxima, os concellos cuxas taxas de incidencia acumulada sexan máis de 500 casos por 100.000 habitantes.
Pola súa banda, atendendo ás taxas de incidencia acumulada a 7 días, sitúanse no nivel medio-baixo os concellos que se atopen por debaixo dos 75 casos por cada 100.000 habitantes; no medio, os concellos que se atopen entre os 75 e por debaixo dos 125 casos por cada 100.000 habitantes; no nivel alto, os concellos que se atopen entre os 125 e por debaixo dos 250 casos por cada 100.000 habitantes, e no nivel de restrición máxima, os concellos cuxas taxas de incidencia acumulada sexan máis de 500 casos por 100.000 habitantes.
A taxa de incidencia acumulada non é o único criterio que se ten en conta para determinar o nivel aplicable a cada concello, xa que este dato se modula en función doutros factores e da análise da situación do propio concello. Así, o criterio da incidencia vese completado coa consideración de criterios demográficos (pois debe terse en conta que en concellos de escasa poboación poucos casos poden dar lugar a taxas moi elevadas, que deben ser postas no debido contexto). Ademais, os servizos de saúde pública e o Comité e o Subcomité Clínico veñen analizando as características específicas de cada gromo. Neste sentido, vénse prestando unha especial atención á existencia de gromos non controlados ou de casos sen vínculo epidemiolóxico, así como ao feito de que non se observe unha melloría clara na evolución da situación epidemiolóxica.
Actualmente, o avance da campaña de vacinación masiva esta a conseguir protexer a poboación e retomar actividades económicas e sociais ata o de agora limitadas para evitar un maior número de contaxios. Non obstante, e mentres non se alcance a inmunidade de grupo, é necesario seguir adoptando medidas preventivas e de control que permitan garantir as máximas condicións de seguridade e reducir o risco de contaxio e propagación da COVID-19. Estas medidas deben ser adecuadas e eficaces de acordo coa evolución da situación epidemiolóxica e de capacidade do sistema asistencial.
Tendo en conta o expresado en relación con que existe unha porcentaxe moi elevada de poboación vacinada, o cal permitiu unha redución importante de hospitalizacións e falecementos, foi necesario actualizar os indicadores de risco establecidos antes do inicio da campaña de vacinación. Deste xeito, a partir da adopción destes novos criterios, as medidas de prevención e control pretenden adaptarse ao novo escenario en que nos atopamos, onde prevalecen os casos entre a poboación máis nova, na cal unha porcentaxe maioritaria non ten consecuencias clínicas importantes. Neste sentido, saliéntase que dous terzos dos casos se están a dar entre os 15 e os 39 anos de idade e que existe un menor risco de padecer a enfermidade grave nesas franxas de idade.
Na situación actual concorren, en definitiva, determinadas circunstancias que aconsellan axustar as taxas de incidencia acumulada mediante a aplicación dun factor de corrección baseado no risco de ingreso hospitalario, xa que a situación da carga asistencial hospitalaria é, neste momento, de 3,2 e 0,6 ingresos por 100.000 habitantes en hospitalización de agudos e en unidades de críticos, respectivamente, a pesar das taxas de incidencia elevadas que se están a observar. Isto indica que a onda ten un menor impacto nos ingresos por COVID-19, o que se atribúe aos factores aludidos de vacinación dos maiores e á idade dos casos.
Para reflectir este feito, a partir da adopción deste novo criterio, a incidencia acumulada global a 14 e 7 días axustarase segundo evolucione o risco de ingreso en cada momento. A consideración do risco de ingreso como factor permitirá manter os niveis de restricións establecidos na súa forma actual (nivel máximo, nivel alto, nivel medio e nivel medio-baixo), pero cunha actualización dos valores que provocan a entrada nun ou noutro nivel segundo o factor expresado do risco de ingreso, o que permitirá ter en conta en cada momento de forma dinámica os efectos positivos do avance da campaña de vacinación.
Para determinar nesta orde os concellos de nivel de restrición máximo e alto tivéronse en conta as taxas de incidencia a 14 e 7 días axustadas, mais mantendo as mesmas taxas de incidencia previas ao axuste.
A metodoloxía utilizada para o cálculo da incidencia acumulada axustada por risco de ingreso parte do cálculo dun factor de corrección que se interpreta como o risco relativo de ingreso no período comprendido entre agosto de 2020 e marzo de 2021 (período de referencia) comparado co momento actual. Este factor é superior a 1, debido á vacinación e á diferente distribución por idade dos casos, que actualmente se concentran fundamentalmente na poboación de 15 a 29 anos. Para axustar a incidencia a 7 e 14 días dos concellos, divídese a taxa bruta polo factor de corrección.
O factor de corrección calcúlase, para cada día, como o cociente entre a taxa bruta de ingresos nos últimos 28 días e a taxa axustada por idade, aplicando o método directo e usando como poboación estándar o número de casos do período de referencia.
A taxa bruta de ingresos a 28 días é a porcentaxe de casos que ingresaron entre os casos con diagnóstico por PCR ou tests de antíxenos acumulados nos últimos 28 días. As taxas específicas de ingreso por idade calcúlanse do mesmo xeito pero no grupo de idade correspondente.
A taxa axustada de ingresos calcúlase aplicándolle as taxas específicas de ingreso por idade a 28 días á poboación de referencia. A suma dos valores obtidos por idade divídese entre o total de casos do período de referencia (97.996) e o resultado interprétase como a porcentaxe de casos que terían ingresado se tivesen a mesma distribución por idade ca no período de referencia (taxa de ingresos axustada).
Igualmente, para o descenso de nivel de restrición, terase en conta a evolución das súas taxas de incidencia que indique un claro descenso desta e se a aparición de casos novos entra dentro do esperado no contexto dos gromos que se estean a desenvolver nos concellos.
A cada un dos distintos niveis de restrición seranlle de aplicación as medidas xerais e específicas previstas para cada caso nas disposicións vixentes, aprobadas polas autoridades sanitarias competentes, tendo en conta, ademais, que no día de hoxe está cientificamente constatado que, mentres non exista unha alta cobertura poboacional de vacinación, as intervencións non farmacolóxicas son as intervencións de saúde pública máis efectivas contra a COVID-19, medidas que se poderán ir suavizando na súa aplicación en vista da situación epidemiolóxica no territorio e do aumento da cobertura vacinal.
Debe destacarse, ao fío do anterior, que Galicia conta cunha poboación especialmente envellecida, cunha porcentaxe de persoas de 65 e máis anos (ano 2020) do 25,4 % fronte ao 19,6 % do conxunto de España.
Porén, tamén hai que ter en consideración que, aínda que esta cobertura se obteña en determinados grupos, a distribución poboacional pode ser desigual, se se ten en conta toda a poboación e non os grupos de idade prioritarios que se están a vacinar en primeiro lugar. Tampouco se pode esquecer que mentres non se consiga conter a pandemia no mundo, con países con alta circulación do virus, poden aparecer novas variantes do virus que poidan ter a capacidade de escapar á inmunidade proporcionada polas vacinas actuais. Ademais, a circulación da variante Delta pode facer que haxa escape á inmunidade naquelas persoas que non estean completamente vacinadas e certo escape nas completamente vacinadas, sen esquecer que esta variante se considera que é un 40-60 % máis transmisible ca a variante Alfa.
Non obstante, estas medidas aplicaranse con criterios epidemiolóxicos pero tamén de proporcionalidade, e estarán en vixencia só polo tempo preciso para asegurar que a evolución desta situación epidemiolóxica é boa e se está a cortar a transmisión, que é o obxectivo destas medidas.
En atención ao exposto, tendo en conta o indicado no citado informe da Dirección Xeral de Saúde Pública e logo de escoitar as recomendacións do Comité Clínico reunido para estes efectos, acórdase manter no nivel máximo de restrición os concellos de Cambados, Meaño, O Grove e Sanxenxo, polas súas taxas axustadas a 7 e 14 días, así como os concellos de Boiro e O Barco de Valdeorras, polas súas taxas a 14 días.
Ascender ao nivel máximo de restrición, desde o nivel alto actual, os concellos de Burela, Foz e Viveiro, polas súas taxas axustadas a 7 e 14 días, e o concello de Baiona, polas súas taxas a 7 días.
Tamén ascenden a este nivel, desde o nivel medio actual, o concello de Muros, pola súa taxa axustada a 7 días, e desde o nivel medio-baixo actual, o concello de Monterroso polas súas taxas axustadas a 7 e 14 días.
Mantéñense no nivel alto de restricións, o concello de Avión, aínda que as súas taxas axustadas indican o nivel máximo, debido a que os casos forman parte dun gromo que, neste momento, xa está en remisión, e os concellos de Carballo, Fisterra, Oleiros, Arzúa, Melide, Ribeira, Cervo, Ribadeo, Barbadás, O Carballiño, Ourense, A Illa de Arousa, Marín, Poio, Pontevedra, Vilagarcía de Arousa, Vilanova de Arousa, Gondomar, Nigrán, O Rosal, Tomiño e Vigo, polas súas taxas axustadas a 7 e 14 días.
Ascenden, desde o nivel medio actual ao nivel alto, os concellos da Coruña, Cambre, Culleredo, Santiago de Compostela, Bueu, Meis, Ribadumia, A Guarda, Moaña, O Porriño e Redondela, polas súas taxas axustadas a 7 e 14 días, e os concellos de Ames, Ferrol, Lugo, Ponte Caldelas e Mos, polas súas taxas axustadas a 7 días.
Sitúase no nivel alto de restricións o concello de Cariño, aínda que as súas taxas indican o nivel máximo. Neste caso, considérase preciso esperar para coñecer a evolución da súa situación epidemiolóxica, xa que se trata dun concello de poucos habitantes, polo que a súa taxa aumenta moi rápido cun número de casos que non afectarían do mesmo xeito concellos con máis poboación. Tamén ascenden ao nivel alto, desde o nivel medio-baixo actual, os concellos de Chantada e Soutomaior, pola súa taxa axustada a 7 e 14 días, e os concellos de Arteixo, As Pontes de García Rodríguez, Ortigueira, Monforte de Lemos e Verín, pola súa taxa a 7 días.
Descendería desde o nivel máximo ao nivel alto de restrición o concello da Pobra do Caramiñal, polas súas taxas a 7 e 14 días.
Por outra banda, mantéñense no nivel medio de restricións os concellos de Oroso, Teo, Vilalba, Ribadavia, Caldas de Reis e Tui, polas súas taxas axustadas a 7 e 14 días; os concellos de Pontecesures, Silleda, Sarria, O Pereiro de Aguiar e San Cibrao das Viñas, polas súas taxas axustadas a 14 días; e os concellos de Sada, Noia, Mondoñedo, Beariz, Boborás, Maceda e Vilamartín de Valdeorras, a pesar de que as súas taxas indican un nivel alto.
Ascenden desde o nivel medio-baixo actual ao nivel medio, a pesar de que as súas taxas axustadas indican o nivel máximo de restricións, os concellos de Toques, A Capela, Rábade, Monterrei e Riós. Trátase de concellos pequenos de menos de 2.500 habitantes, nos cales poucos casos alteran a súa taxa de incidencia. Nos concellos cun número máis elevado de casos, como son os de Rábade e Monterrei, os casos teñen vínculo epidemiolóxico cunha orixe coñecida. Polo tanto, en todos eles, considérase que se podería esperar a ver a evolución da súa situación epidemiolóxica e, polo de agora, ascendelos só ao nivel medio.
Tamén ascenden ao nivel medio, a pesar de que as súas taxas axustadas indican o nivel alto de restricións, os concellos de Corcubión, Barreiros, O Valadouro, A Pobra de Trives e Coles, xa que se considera preciso esperar, dado o tamaño poboacional destes concellos e o número de casos, a observar a evolución da súa situación epidemiolóxica, xa que a meirande parte dos casos teñen unha orixe coñecida. Tamén sucede o mesmo cos concellos de Curtis, Rianxo, Pontedeume, Barreiros, A Rúa, A Lama, Barro e Vilaboa, que son concellos con máis casos ca os anteriores debido a que, na meirande parte, os casos están trazados e se considera que se pode esperar ata ver a evolución da súa situación epidemiolóxica.
Ascenden ao nivel medio desde o nivel medio-baixo actual, tal como indican as súas taxas a 7 e/ou 14 días, os concellos de Bergondo, Cee, Coristanco, Brión, Carnota, Outes, Padrón, Cedeira, Narón, Valdoviño, Celanova, A Cañiza, Arbo, As Neves, Cangas e Ponteareas.
Por outro lado, descende ao nivel medio desde o nivel alto actual, tal como indican as súas taxas, o concello de Vimianzo.
Para o resto de concellos de Galicia recoméndase o nivel medio-baixo de restricións.
A eficacia desta orde comezará ás 00.00 horas do día 31 de xullo de 2021 e estenderase durante o período en que se manteña a eficacia da Orde do 25 de xuño de 2021, sen prexuízo do seguimento e da avaliación continua a que está sometida co fin de garantir a súa adecuación á evolución da situación epidemiolóxica e sanitaria.
As medidas que se adoptan nesta orde teñen o seu fundamento normativo no artigo 26 da Lei 14/1986, do 25 de abril, xeral de sanidade; nos artigos 27.2 e 54 da Lei 33/2011, do 4 de outubro, xeral de saúde pública, e nos artigos 34 a 38.1 da Lei 8/2008, do 10 de xullo, de saúde de Galicia.
Conforme o artigo 33 da Lei 8/2008, do 10 de xullo, a persoa titular da Consellería de Sanidade ten a condición de autoridade sanitaria, polo que é competente para adoptar as medidas de prevención específicas para facer fronte ao risco sanitario derivado da situación epidemiolóxica existente no territorio da Comunidade Autónoma de Galicia, coa urxencia que a protección da saúde pública demanda.
Na súa virtude, en aplicación do punto sexto do Acordo do Consello da Xunta de Galicia do 12 de xuño de 2020, sobre medidas de prevención necesarias para facer fronte á crise sanitaria ocasionada pola COVID-19, unha vez superada a fase III do Plan para a transición a unha nova normalidade, na súa redacción vixente, e na condición de autoridade sanitaria, conforme o artigo 33 da Lei 8/2008, do 10 de xullo,
Primeiro.
Modificación da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia
Modifícase o anexo II da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, que queda redactado segundo o anexo desta orde.
Segundo.
Eficacia
1. As medidas previstas nesta orde terán efectos desde as 00.00 horas do día 31 de xullo.
2. No caso das celebracións e eventos en establecementos de restauración para os días 31 de xullo e 1 de agosto que xa estivesen concertados antes do día 29 de xullo, non serán aplicables as limitacións que sexan consecuencia da elevación do nivel de restrición, ben que estas celebracións e eventos deberán ser comunicados polos titulares dos establecementos á correspondente xefatura territorial da Consellería de Sanidade para que se poidan adoptar as medidas ou efectuar as recomendacións pertinentes.
3. En cumprimento dos principios de necesidade e de proporcionalidade, as medidas previstas nesta orde serán obxecto de seguimento e avaliación continua co fin de garantir a súa adecuación á evolución da situación epidemiolóxica e sanitaria. Como consecuencia deste seguimento e avaliación, as medidas poderán ser prorrogadas, modificadas ou levantadas por orde da persoa titular da consellería competente en materia de sanidade.
Santiago de Compostela, 29 de xullo de 2021
A) Concellos con nivel de restrición máxima:
Baiona
Barco de Valdeorras (O)
Boiro
Burela
Cambados
Foz
Grove (O)
Meaño
Monterroso
Muros
Sanxenxo
Viveiro
B) Concellos con nivel de restrición alta:
Ames
Arteixo
Arzúa
Avión
Barbadás
Bueu
Cambre
Carballiño (O)
Carballo
Cariño
Cervo
Chantada
Coruña (A)
Culleredo
Ferrol
Fisterra
Gondomar
Guarda (A)
Illa de Arousa (A)
Lugo
Marín
Meis
Melide
Moaña
Monforte de Lemos
Mos
Nigrán
Oleiros
Ortigueira
Ourense
Pobra do Caramiñal (A)
Poio
Ponte Caldelas
Pontes de García Rodríguez (As)
Pontevedra
Porriño (O)
Redondela
Ribadeo
Ribadumia
Ribeira
Rosal (O)
Santiago de Compostela
Soutomaior
Tomiño
Verín
Vigo
Vilagarcía de Arousa
Vilanova de Arousa
C) Concellos con nivel de restrición media:
Arbo
Barreiros
Barro
Beariz
Bergondo
Boborás
Brión
Caldas de Reis
Cangas
Cañiza (A)
Capela (A)
Carnota
Cedeira
Cee
Celanova
Coles
Corcubión
Coristanco
Curtis
Lama (A)
Maceda
Mondoñedo
Monterrei
Narón
Neves (As)
Noia
Oroso
Outes
Padrón
Pereiro de Aguiar (O)
Pobra de Trives (A)
Ponteareas
Pontecesures
Pontedeume
Rábade
Rianxo
Ribadavia
Riós
Rúa (A)
Sada
San Cibrao das Viñas
Sarria
Silleda
Teo
Toques
Tui
Valadouro (O)
Valdoviño
Vilaboa
Vilalba
Vilamartín de Valdeorras
Vimianzo
D) Concellos con nivel de restrición media-baixa:
Abadín
Abegondo
Agolada
Alfoz
Allariz
Amoeiro
Antas de Ulla
Aranga
Ares
Arnoia (A)
Baleira
Baltar
Bande
Baña (A)
Baños de Molgas
Baralla
Beade
Becerreá
Begonte
Betanzos
Blancos (Os)
Bola (A)
Bolo (O)
Bóveda
Boimorto
Boqueixón
Cabana de Bergantiños
Cabanas
Calvos de Randín
Camariñas
Campo Lameiro
Carballeda de Avia
Carballeda de Valdeorras
Carballedo
Carral
Cartelle
Castrelo de Miño
Castrelo do Val
Castro Caldelas
Castro de Rei
Castroverde
Catoira
Cenlle
Cerceda
Cerdedo-Cotobade
Cerdido
Cervantes
Chandrexa de Queixa
Coirós
Corgo (O)
Cortegada
Cospeito
Covelo
Crecente
Cualedro
Cuntis
Dodro
Dozón
Dumbría
Entrimo
Esgos
Estrada (A)
Fene
Folgoso do Courel
Fonsagrada (A)
Forcarei
Fornelos de Montes
Frades
Friol
Gomesende
Gudiña (A)
Guitiriz
Guntín
Incio (O)
Irixo (O)
Irixoa
Lalín
Láncara
Laracha (A)
Larouco
Laxe
Laza
Leiro
Lobeira
Lobios
Lourenzá
Lousame
Malpica de Bergantiños
Manzaneda
Mañón
Maside
Mazaricos
Meira
Melón
Merca (A)
Mesía
Mezquita (A)
Miño
Moeche
Mondariz-Balneario
Mondariz
Monfero
Montederramo
Moraña
Mugardos
Muíños
Muras
Muxía
Navia de Suarna
Neda
Negreira
Negueira de Muñiz
Nogais (As)
Nogueira de Ramuín
Oia
Oímbra
Ordes
Ourol
Outeiro de Rei
Oza-Cesuras
Paderne de Allariz
Paderne
Padrenda
Palas de Rei
Pantón
Parada de Sil
Paradela
Páramo (O)
Pastoriza (A)
Pazos de Borbén
Pedrafita do Cebreiro
Peroxa (A)
Petín
Pino (O)
Piñor
Pobra do Brollón (A)
Pol
Ponteceso
Pontedeva
Pontenova (A)
Porqueira
Portas
Porto do Son
Portomarín
Punxín
Quintela de Leirado
Quiroga
Rairiz de Veiga
Ramirás
Ribas de Sil
Ribeira de Piquín
Riotorto
Rodeiro
Rois
Rubiá
Salceda de Caselas
Salvaterra de Miño
Samos
San Amaro
San Cristovo de Cea
San Sadurniño
Santiso
San Xoán de Río
Sandiás
Santa Comba
Sarreaus
Saviñao (O)
Sober
Sobrado
Somozas (As)
Taboada
Taboadela
Teixeira (A)
Toén
Tordoia
Touro
Trabada
Trasmiras
Trazo
Triacastela
Val do Dubra
Valga
Vedra
Veiga (A)
Verea
Viana do Bolo
Vicedo (O)
Vila de Cruces
Vilamarín
Vilar de Barrio
Vilar de Santos
Vilardevós
Vilariño de Conso
Vilarmaior
Vilasantar
Xermade
Xinzo de Limia
Xove
Xunqueira de Ambía
Xunqueira de Espadanedo
Zas».